
Περιγραφή που δημιουργήθηκε αυτόματα]
ΠΑΣΟΚ - ΚΙΝΗΜΑ ΑΛΛΑΓΗΣ


Αθήνα, 4 Αυγούστου 2026
ΕΡΩΤΗΣΗ 

Προς τον Υπουργό Εθνικής Οικονομίας και Οικονομικών κο Κυριάκο Πιερρακάκη 

Θέμα: «Αναγκαία η προσαρμογή του κριτηρίου της μίας Ετήσιας Μονάδας Εργασίας στη δράση ενίσχυσης επιχειρηματικότητας της Περιφέρειας Νοτίου Αιγαίου»

Κύριε Υπουργέ,

Στις 29 Ιουλίου 2026 δημοσιεύθηκε η πρόσκληση της δράσης «Ενίσχυση Επιχειρηματικότητας στους Τομείς Προτεραιότητας της Περιφέρειας Νοτίου Αιγαίου», στο πλαίσιο του Προγράμματος «Νότιο Αιγαίο 2021–2027». Η υποβολή των αιτήσεων χρηματοδότησης αρχίζει στις 28 Αυγούστου 2026 και ολοκληρώνεται στις 30 Οκτωβρίου 2026.
Η δράση αποσκοπεί στην ενίσχυση υφιστάμενων μικρών και μεσαίων επιχειρήσεων, προκειμένου να εκσυγχρονίσουν τις παραγωγικές τους υποδομές και διαδικασίες, να ενισχύσουν την ανταγωνιστικότητα και την εξωστρέφειά τους και να συμβάλουν στη βιώσιμη ανάπτυξη της Περιφέρειας Νοτίου Αιγαίου.
Ωστόσο, σύμφωνα με τους όρους της πρόσκλησης, μία από τις βασικές προϋποθέσεις συμμετοχής είναι η επιχείρηση να διαθέτει κατά το έτος 2025 τουλάχιστον μία Ετήσια Μονάδα Εργασίας (ΕΜΕ) εξαρτημένης εργασίας. Η συγκεκριμένη προϋπόθεση δημιουργεί σοβαρό πρόβλημα σε μεγάλο αριθμό πολύ μικρών επιχειρήσεων, ιδιαίτερα στον τουριστικό κλάδο, όπου η απασχόληση είναι κατά κύριο λόγο εποχική.
Είναι χαρακτηριστικό ότι μικρές ξενοδοχειακές και τουριστικές επιχειρήσεις, οι οποίες απασχολούν δύο ή περισσότερους εποχικώς εργαζομένους για πέντε ή έξι μήνες, δεν θα συμπληρώσουν την απαιτούμενη μία ΕΜΕ. Ανάλογα με την ακριβή διάρκεια και το καθεστώς απασχόλησης, οι επιχειρήσεις αυτές μπορεί να εμφανίζουν 0,90 ή 0,95 ΕΜΕ και, συνεπώς, να αποκλείονται αυτομάτως από τη δράση, παρότι λειτουργούν νόμιμα, διατηρούν θέσεις εργασίας και πληρούν τις υπόλοιπες προϋποθέσεις.
Η εποχικότητα στα νησιά του Νοτίου Αιγαίου δεν αποτελεί επιλογή των επιχειρήσεων, αλλά βασικό χαρακτηριστικό της τοπικής οικονομίας. Και παρά την βελτίωση του χρόνου διαρκείας της θερινής σεζόν, αυτή δεν μπορεί να καλύπτει όλο το έτος, ούτε είναι το ίδιο εκτεταμένη για λιγότερο προβεβλημένες και προνομιακές τουριστικά περιοχές.  
Η οριζόντια εφαρμογή του συγκεκριμένου κριτηρίου, χωρίς πρόβλεψη ευελιξίας, κινδυνεύει να αποκλείσει από τη χρηματοδότηση ακριβώς τις πολύ μικρές επιχειρήσεις που έχουν μεγαλύτερη ανάγκη στήριξης για τον εκσυγχρονισμό, την ανάπτυξη και τη διατήρηση της βιωσιμότητάς τους.
Η προσαρμογή του κριτηρίου θα μπορούσε να γίνει με συνεκτίμηση του συνολικού αριθμού εποχικώς εργαζομένων, του συνόλου των ημερών ή ωρών εργασίας, του μέσου όρου απασχόλησης περισσότερων οικονομικών ετών ή με τη θέσπιση χαμηλότερου ορίου ΕΜΕ για τις αποδεδειγμένα εποχικές επιχειρήσεις.

Δεδομένου ότι οι μικρότερες επιχειρήσεις, στις λιγότερο ευνοημένες περιοχές και με τις μεγαλύτερες δυσκολίες βιωσιμότητας πρέπει να είναι ο πρώτος στόχους του προγράμματος

Δεδομένου ότι η εποχικότητα είναι βασικότατη παράμετρος που επηρεάζει ουσιαστικές προϋποθέσεις του προγράμματος και θα έπρεπε να προβλέπεται μια ελάχιστη ευελιξία

Ερωτάται ο Υπουργός 
1. Προτίθενται να επανεξετάσουν και να τροποποιήσουν, πριν από την έναρξη ή κατά το αρχικό στάδιο της περιόδου υποβολής, την προϋπόθεση της μίας ΕΜΕ για τις εποχικές επιχειρήσεις της Περιφέρειας Νοτίου Αιγαίου;
2. Προτίθενται να θεσπίσουν εναλλακτικό ή αναλογικό τρόπο υπολογισμού της απασχόλησης, ώστε να λαμβάνονται υπόψη οι ιδιαίτερες συνθήκες λειτουργίας των μικρών τουριστικών και λοιπών εποχικών επιχειρήσεων;
3. Σε περίπτωση τροποποίησης της πρόσκλησης, θα δοθεί αντίστοιχη παράταση της προθεσμίας υποβολής, προκειμένου οι επιχειρήσεις που σήμερα αποκλείονται να μπορέσουν να προετοιμάσουν και να υποβάλουν εμπρόθεσμα τις αιτήσεις τους;


Ο Ερωτών Βουλευτής

Γιώργος Νικητιάδης

